b'\n_START_ARTICLE_\nYleinen rasitus\n_START_PARAGRAPH_\nYleiset rasitukset eli julkiset rasitukset (lat. onera publica) tarkoittivat aiemmin julkisen yhdyskunnan tarpeita varten teht\xc3\xa4vi\xc3\xa4 ty\xc3\xb6suorituksia, kuten esimerkiksi velvollisuutta maantien tekemiseen tai kunnossapitoon. Ne erosivat veroista siin\xc3\xa4, ettei niit\xc3\xa4 voinut maksaa rahana tai tavarana valtiolle, kunnalle tai seurakunnalle. Yleiset rasitukset kohdistuivat osin kaikkiin kansalaisiin ja osin erityisesti maaseudun kiinteist\xc3\xb6jen omistajiin ja haltijoihin. Julkiset yhdyskunnat ryhtyiv\xc3\xa4t aikojen kuluessa itse tekem\xc3\xa4\xc3\xa4n tarvittavat ty\xc3\xb6t ja yleiset rasitukset muuttuivat veroiksi. Suomessa siirtyiv\xc3\xa4t viimeisin\xc3\xa4 tie- ja kyytirasitukset valtiolle, maalaiskunnille ja tiekunnille, jolloin ne lakkasivat olemasta maatilojen yleisi\xc3\xa4 rasituksia. Yleisten rasitusten l\xc3\xa4hik\xc3\xa4site on sotilasrasitukset.'